重陽日陪元魯山德秀登北城矚對新霽因以贈別
作者：蕭穎士
朝代：唐

paragraphs: 山縣遶古堞，悠悠快登望。
雨餘秋天高，目盡無隱狀。
綿連滍川迴，杳渺鴉路深。
彭澤興不淺，臨風動歸心。
賴茲琴堂暇，傲睨傾菊酒。
人和歲已登，從政復何有。
遠山十里碧，一道銜長雲。
青霞半落日，混合疑晴曛。
漸聞驚栖羽，坐歎清夜月。
中歡愴有違，行子念明發。
僅能泯寵辱，未免傷別離。
江湖不可忘，風雨勞相思。
明時當盛才，短伎安所設。
何日謝百里，從君漢之澨。